TIBBIY FAOLIYATNI LITSENZIYALASH TARTIBINI YANADA TAKOMILLASHTIRISH CHORA-TADBIRLARI TOʻGʻRISIDA
(resolution, 2022-07-22)

Oʻzbekiston Respublikasi Prezidentining “Respublika tibbiyot muassasalari faoliyatini tashkil etishni takomillashtirish chora-tadbirlari toʻgʻrisida” 2007-yil 2-oktabrdagi PQ-700-son qaroriga muvofiq hamda tibbiy faoliyatni litsenziyalash tartibini takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Sogʻliqni saqlash vazirligining Litsenziyalash va nodavlat tibbiyot muassasalari tomonidan koʻrsatilayotgan tibbiy xizmatlar sifatini nazorat qilish boshqarmasi toʻgʻrisidagi nizom 3-ilovaga muvofiq tasdiqlansin. 2. Belgilab qoʻyilsinki, tibbiy faoliyatni amalga oshirish uchun ilgari berilgan litsenziyalar litsenziatlar ushbu qarorda belgilangan yangi litsenziya talablari va shartlariga muvofiq boʻlgan taqdirda ushbu qaror chiqqan kundan boshlab 5 yil mobaynida amal qiladi. 3. Oʻzbekiston Respublikasi Sogʻliqni saqlash vazirligi: tibbiy faoliyatni amalga oshirish huquqi uchun litsenziyalar qatʼiy ravishda ushbu qarorga muvofiq berilishini taʼminlasin; ilgari berilgan litsenziya egalarining ushbu qarorda belgilangan litsenziya talablari va shartlariga muvofiqligini uch oy muddatda koʻrib chiqsin hamda egalari mazkur talablar va shartlarga javob bermaydigan litsenziyalarning amal qilishini belgilangan tartibda toʻxtatish chora-tadbirlarini koʻrsin; bir oy muddatda Oʻzbekiston Respublikasi Sogʻliqni saqlash vazirligining Litsenziyalash va nodavlat tibbiyot muassasalari tomonidan koʻrsatilayotgan tibbiy xizmatlar sifatini nazorat qilish boshqarmasi apparatini hamda sogʻliqni saqlashni boshqarish hududiy organlaridagi tegishli boʻlinmalarni yuqori malakali va tajribali mutaxassislar bilan butlasin; uch oy muddatda litsenziatlar tomonidan litsenziya talablari va shartlarining, shu jumladan ular tomonidan koʻrsatilayotgan xizmatlar sifatiga qoʻyiladigan talablarning bajarilishi toʻgʻrisidagi axborotlarni oʻz ichiga oladigan markazlashtirilgan maʼlumotlar bazasini yaratsin; aholini ommaviy axborot vositalari, shu jumladan Internet tarmogʻi orqali litsenziya talablari va shartlari, shu jumladan koʻrsatilayotgan xizmatlar sifatiga qoʻyiladigan talablar, shuningdek litsenziyasining amal qilishi toʻxtatib qoʻyilgan, toʻxtatilgan yoxud litsenziyasi bekor qilingan litsenziatlar toʻgʻrisida muntazam ravishda xabardor qilib borsin. 4. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Qosimov zimmasiga yuklansin. 1. Ushbu Nizom Oʻzbekiston Respublikasi Prezidentining “Sogʻliqni saqlash tizimini isloh qilishni yanada chuqurlashtirish va uni rivojlantirish Davlat dasturini amalga oshirishning asosiy yoʻnalishlari toʻgʻrisida” 2007-yil 19-sentabrdagi PF-3923-son Farmoniga hamda Oʻzbekiston Respublikasi Prezidentining “Respublika tibbiyot muassasalari faoliyatini tashkil etishni takomillashtirish chora-tadbirlari toʻgʻrisida” 2007-yil 2-oktabrdagi PQ-700-son qaroriga muvofiq ishlab chiqilgan va Oʻzbekiston Respublikasi Sogʻliqni saqlash vazirligining Litsenziyalash va nodavlat tibbiyot muassasalari tomonidan koʻrsatilayotgan tibbiy xizmatlar sifatini nazorat qilish boshqarmasining (keyingi oʻrinlarda Litsenziyalash va nazorat qilish boshqarmasi deb ataladi) vazifalari, funksiyalari, huquqlari va javobgarligini belgilaydi. 2. Litsenziyalash va nazorat qilish boshqarmasi Oʻzbekiston Respublikasi Sogʻliqni saqlash vazirligi markaziy apparatining tarkibiy boʻlinmasi hisoblanadi. 3. Litsenziyalash va nazorat qilish boshqarmasi oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, ushbu Nizomga, boshqa qonunchilik hujjatlariga, shuningdek Oʻzbekiston Respublikasi Sogʻliqni saqlash vazirligining buyruqlari va farmoyishlariga amal qiladi. 4. Quyidagilar Litsenziyalash va nazorat qilish boshqarmasining asosiy vazifalari hisoblanadi: tibbiy faoliyatni litsenziyalash ishlarini tashkil etish; litsenziyalar talabgorlarining litsenziya talablari va shartlariga muvofiqligini chuqur oʻrganib chiqish; litsenziatlar tomonidan koʻrsatiladigan tibbiy xizmatlarning qonunchilikda belgilangan tartibda qoʻllanishga ruxsat etilgan profilaktika, diagnostika va davolash vositalariga muvofiqligini nazorat qilish; monitoring olib borish davomida va tekshirishlar natijalari boʻyicha olingan litsenziatlarning litsenziya talablari va shartlariga rioya qilishi, litsenziatlarning tibbiy xizmatlari sifati haqidagi axborotlarni umumlashtirish va tahlil qilish; qoida buzilishlari aniqlangan taqdirda Oʻzbekiston Respublikasi Sogʻliqni saqlash vazirligi rahbariyatiga litsenziyaning amal qilishini toʻxtatib turish, toʻxtatish yoxud litsenziyani bekor qilish toʻgʻrisida belgilangan tartibda takliflar kiritish. 5. Litsenziyalash va nazorat qilish boshqarmasi oʻziga yuklangan vazifalarga muvofiq quyidagi funksiyalarni amalga oshiradi: talabgorlar tomonidan tibbiy faoliyatni amalga oshirish huquqiga litsenziya olish uchun taqdim etilgan hujjatlarni ekspertizadan oʻtkazadi; ekspertlar guruhini shakllantiradi, litsenziyalar talabgorlari tomonidan tibbiy faoliyatni amalga oshirish sharoitlarining dastlabki, zarurat boʻlganda esa qoʻshimcha ekspertizasini tashkil qiladi; oʻz vakolatlari doirasida litsenziyalar talabgorlariga zarur axborotlarni taqdim etadi, ularga konsultativ-metodik yordam koʻrsatadi; litsenziyalar blankalarini rasmiylashtiradi, litsenziya talabgorlarini Oʻzbekiston Respublikasi Sogʻliqni saqlash vazirligi tomonidan litsenziyalar berish bilan bogʻliq masalalar boʻyicha qabul qilinadigan qarorlar toʻgʻrisida xabardor qiladi, litsenziya bitimlarini rasmiylashtiradi, litsenziatlarga litsenziyalar beradi, litsenziyalarni belgilangan tartibda qayta rasmiylashtiradi yoki ularning dublikatlarini beradi; litsenziatlar tomonidan litsenziya talablari va shartlarining, shu jumladan ular tomonidan koʻrsatiladigan xizmatlar sifatiga qoʻyiladigan talablarning bajarilishi toʻgʻrisidagi axborotlardan iborat boʻlgan reyestrni va markazlashtirilgan maʼlumotlar bazasini yuritadi; Oʻzbekiston Respublikasi Sogʻliqni saqlash vazirligi tomonidan litsenziatlarning litsenziya talablari va shartlariga rioya etishlarini tekshirishlarda (nazorat tartibidagi tekshirishlarda) belgilangan tartibda qatnashadi; litsenziatlar tomonidan litsenziya talablari va shartlarining, shuningdek ular tomonidan koʻrsatiladigan xizmatlar sifatiga qoʻyiladigan talablarning buzilishi hollari aniqlangan hollarda bajarilishi majburiy boʻlgan koʻrsatmalar beradi; qonunchilikda belgilangan tartibda tibbiy faoliyatni amalga oshirish huquqi uchun litsenziyalarning amal qilishini toʻxtatib turish, toʻxtatish yoxud litsenziyalarni bekor qilish haqida taqdimnoma taqdim etgan holda qaror qabul qilish yoki sudga murojaat qilish uchun zarur hujjatlarni rasmiylashtiradi; tibbiy faoliyatni litsenziyalash sohasidagi normativ-huquqiy hujjatlar loyihalarini ishlab chiqishda qatnashadi; litsenziatlar tomonidan koʻrsatiladigan tibbiy xizmatlarning sifati toʻgʻrisida monitoring oʻtkazish davomida va tekshirishlar natijalari boʻyicha olingan axborotlarni umumlashtiradi va tahlil qiladi; Oʻzbekiston Respublikasi Sogʻliqni saqlash vazirligining tegishli boʻlinmalari bilan birgalikda diagnostika va davolash standartlarini, klinik protokollar va tavsiyalarni ishlab chiqishda hamda tibbiy amaliyotga joriy qilishda qatnashadi. 6. Litsenziyalash va nazorat qilish boshqarmasi litsenziatlar tomonidan litsenziya talablari va shartlariga rioya qilinishi yuzasidan quyidagi yoʻllar bilan doimiy monitoringni amalga oshiradi: aholi oʻrtasida, shu jumladan savolnoma-anketalardan foydalangan holda soʻrovlar oʻtkazish; jismoniy shaxslarni va yuridik shaxslarning vakillarini belgilangan tartibda qabul qilish va ularning murojaatlarini oʻrganish; Oʻzbekiston Respublikasi Sogʻliqni saqlash vazirligining markaziy apparatida va sogʻliqni saqlashni boshqarish hududiy organlarida oʻrnatilgan “ishonch telefonlari” orqali axborotlar olish; boshqa nazorat qiluvchi organlar tomonidan oʻtkazilgan litsenziatlar faoliyatini tekshirishlar yakunlari boʻyicha tushadigan axborotlarni toʻplash, umumlashtirish va tahlil qilish; joyning oʻzida, moliyaviy-xoʻjalik faoliyatga aralashmasdan, litsenziyalanadigan faoliyatni amalga oshirishning holati va shart-sharoitlari bilan tanishish. 7. Litsenziyalash va nazorat qilish boshqarmasi oʻziga yuklangan vazifalar va funksiyalarni bajarish uchun oʻz vakolatlari doirasida quyidagi huquqlarga ega: litsenziatlardan tekshirishlar oʻtkazish chogʻida zarur hujjatlarni va tekshirish bilan bevosita bogʻliq boʻlgan boshqa axborotlarni soʻrash va olish; litsenziatlarga aniqlangan qoida buzilishlarini bartaraf etish toʻgʻrisida bajarilishi majburiy boʻlgan koʻrsatmalar berish, bunday qoida buzishlarni bartaraf etish zarur boʻlgan muddatlarni belgilash; boshqa nazorat qiluvchi organlardan ular tomonidan oʻtkazilgan litsenziatlar faoliyatini tekshirishlar natijalari toʻgʻrisidagi ular tomonidan koʻrsatiladigan tibbiy xizmatlar sifati masalalariga taalluqli axborotlarni soʻrash va olish; Oʻzbekiston Respublikasi Sogʻliqni saqlash vazirligi rahbariyatiga tibbiy faoliyatni litsenziyalash, litsenziatlar tomonidan litsenziya talablari va shartlariga, shuningdek tibbiy xizmatlar sifatiga rioya qilinishini nazorat qilish bilan bogʻliq boʻlgan ishlarni takomillashtirish boʻyicha takliflar kiritish. 8. Litsenziyalash va nazorat qilish boshqarmasi oʻziga yuklangan vazifalar va funksiyalarning samarali bajarilishi, taqdim etiladigan tahliliy hujjatlarning xolisonaligi va toʻliqligi uchun javob beradi. 9. Litsenziyalash va nazorat qilish boshqarmasi oliy tibbiy, farmatsevtika va yuridik maʼlumotga ega boʻlgan yuqori malakali mutaxassislar bilan butlanadi. Litsenziyalash va nazorat qilish boshqarmasi bevosita Oʻzbekiston Respublikasi Sogʻliqni saqlash vaziriga boʻysunadi. 10. Litsenziyalash va nazorat qilish boshqarmasiga Oʻzbekiston Respublikasi Sogʻliqni saqlash vaziri tomonidan lavozimga tayinlanadigan va lavozimdan ozod qilinadigan boshliq rahbarlik qiladi. Litsenziyalash va nazorat qilish boshqarmasi boshligʻining bir nafar oʻrinbosari boʻladi. Litsenziyalash va nazorat qilish boshqarmasi boshligʻi boʻlmagan taqdirda uning funksiyasini boshliqning oʻrinbosari bajaradi. 11. Litsenziyalash va nazorat qilish boshqarmasi boshligʻi: Litsenziyalash va nazorat qilish boshqarmasiga umumiy rahbarlikni amalga oshiradi, boshqarma ishlarini tashkil etadi va nazorat qiladi; Litsenziyalash va nazorat qilish boshqarmasiga yuklangan vazifalar va funksiyalarning samarali bajarilishi, taqdim etiladigan tahliliy materiallar va hujjatlarning toʻliqligi uchun shaxsan javob beradi; Litsenziyalash va nazorat qilish boshqarmasi boʻlimlari faoliyatini muvofiqlashtiradi, boʻlimlar xodimlari oʻrtasida funksional vazifalarni taqsimlaydi, har bir xodimning aniq topshiriqlarning bajarilishi uchun javobgarligi darajasini belgilaydi; Oʻzbekiston Respublikasi Sogʻliqni saqlash vaziriga boshqarma xodimlarini lavozimga tayinlash va lavozimdan ozod qilish, shuningdek Litsenziyalash va nazorat qilish boshqarmasi xodimlarini ragʻbatlantirish yoki ularni intizomiy javobgarlikka tortish toʻgʻrisida takliflar kiritadi; Litsenziyalash va nazorat qilish boshqarmasi faoliyatini takomillashtirish boʻyicha takliflarni ishlab chiqadi va vazirlik rahbariyatiga kiritadi; Oʻzbekiston Respublikasi Sogʻliqni saqlash vazirini Litsenziyalash va nazorat qilish boshqarmasi faoliyati toʻgʻrisida muntazam ravishda xabardor qiladi. 12. Litsenziyalash va nazorat qilish boshqarmasi quyidagi ikkita boʻlimdan iborat boʻladi: tibbiy faoliyatni litsenziyalash boʻlimi; Xususiy tibbiy faoliyat bilan shugʻullanuvchi nodavlat tibbiyot muassasalari tomonidan koʻrsatiladigan tibbiy xizmatlar sifatini nazorat qilish boʻlimi. 13. Litsenziyalash va nazorat qilish boshqarmasi xodimlari Litsenziyalash va nazorat qilish boshqarmasi boshligʻi taqdimnomasiga binoan Oʻzbekiston Respublikasi Sogʻliqni saqlash vaziri tomonidan lavozimga tayinlanadi va lavozimdan ozod qilinadi. Litsenziyalash va nazorat qilish boshqarmasi xodimlari oʻz faoliyatini boshqarma boshligʻi tomonidan tasdiqlanadigan funksional vazifalarga muvofiq amalga oshiradilar. 14. Sogʻliqni saqlashni boshqarish hududiy organlarida litsenziatlar tomonidan koʻrsatiladigan tibbiy xizmatlar sifati ustidan nazorat Qoraqalpogʻiston Respublikasi Sogʻliqni saqlash vazirligi, viloyatlar va Toshkent shahar sogʻliqni saqlash boshqarmalarining tibbiyot xizmatlari sifatini nazorat qilish boʻyicha bosh mutaxassislar (keyingi oʻrinlarda bosh mutaxassislar deb ataladi) tomonidan amalga oshiriladi. Bosh mutaxassislar Qoraqalpogʻiston Respublikasi Sogʻliqni saqlash vaziri, viloyatlar va Toshkent shahar sogʻliqni saqlash boshqarmalari boshliqlari tomonidan, Oʻzbekiston Respublikasi Sogʻliqni saqlash vazirligining Litsenziyalash va nazorat qilish boshqarmasi bilan kelishgan holda lavozimga tayinlanadi va lavozimdan ozod qilinadi. 15. Litsenziyalash va nazorat qilish boshqarmasi xodimlarini, shuningdek bosh mutaxassislarni attestatsiyadan oʻtkazish qonunchilikda belgilangan tartibda amalga oshiriladi. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” (Oʻzbekiston Respublikasi Prezidentining “Tadbirkorlik faoliyati yuritish uchun ruxsatnoma turlarini qisqartirish va ularni berish tartib-qoidalarini soddalashtirish toʻgʻrisida” 2005-yil 21-sentabrdagi PQ-186-son qarori) 2006-yil 22-maydagi 92-son qaroriga ilova 28-bandining “a” kichik bandi (Oʻzbekiston Respublikasi QT, 2006-y., 5-son, 34-modda). 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” (“Tadbirkorlik subyektlarini huquqiy himoya qilish tizimi takomillashtirilganligi hamda ularning moliyaviy javobgarligi erkinlashtirilganligi munosabati bilan Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida” Oʻzbekiston Respublikasining 2006-yil 10-oktabrdagi OʻRQ-59-son Qonuni) 2006-yil 10-noyabrdagi 235-son qaroriga 1-ilova 50-bandining “a” kichik bandi (Oʻzbekiston Respublikasi QT, 2006-y., 11-son, 86-modda). 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2007-yil 18-maydagi 104-son qaroriga ilovaning 1-bandi (Oʻzbekiston Respublikasi QT, 2007-y., 5-son, 30-modda).